钦定古今图书集成/明伦汇编/官常典/第164卷 > 谭
## 钦定古今图书集成/明伦汇编/官常典/第164卷 > 谭

周嬴姓之国有谭伯。

按《诗经小雅》：有饛簋飧，有救棘七。周道如砥，其直如
矢。君子所履，小人所视。眷言顾之，澘焉出涕。小东、大
东，杼柚其空。纠纠葛屦，可以履霜。佻佻公子，行彼周
行。既往既来，使我心疚。有冽氿泉，无浸获薪。契契寤
叹，哀我惮人。薪是获薪，尚可载也；哀我惮人，亦可息
也。东人之子，职劳不来。西人之子，粲粲衣服。舟人之
“子，熊罴是裘。私人之子，百僚是试。或以其酒，不以其
浆。鞙鞙佩璲，不以其长。维天有汉，监亦有光。跂彼织
女，终日七襄。虽则七襄，不成报章。睆彼牵牛，不以服
箱。东有启明，西有长庚。有救天毕，载施之行。维南有
箕，不可以簸扬。维北有斗，不可以挹酒浆。维南有箕，
载翕其舌。维北有斗，西柄之揭。”

〈朱注〉东国困于役而伤于财，谭大夫作此以告病。

襄王十六年，翟人诛谭伯。

按：《春秋》不书。

按《史记周本纪》：王德翟人，将以其女为后。富辰谏曰：
“平、桓、庄、惠皆受郑劳，王弃亲亲，翟不可从。”不听。十六
年，王绌翟后，翟人诛杀谭伯。

〈注〉唐固曰：“谭伯，周大夫原伯、毛伯也。”索隐曰：按《国语》亦云“杀谭伯，而《左传》太叔之难，获周公忌父、原伯、毛伯。”唐固据传文读“谭”为原，然《春秋》有谭，何妨此时亦仕王朝，预获被杀。《国语》既云杀谭伯，故太史公依之，不从《左传》说也。

庄王十四年冬十月，齐师伐谭，谭子奔莒。

按《春秋》庄公十年。按《左传》：“齐侯之出也，过谭，谭不
礼焉。及其入也，诸侯皆贺，谭又不至。”十年冬，齐师灭
谭，谭无礼也，谭子奔莒，同盟故也。

〈注〉谭国在济南平陵县西南。